Nord-Fron

Nord-Fron i Gudbrandsdalen er en kommune i Innlandet fylke. Den grenser i nord til Sel, i øst og sør til Sør-Fron, i sørvest til Øystre Slidre og i vest til Vågå. Nord-Fron utgjør sammen med Sør-Fron og Ringebu kommuner næringsregionen Midt-Gudbrandsdal.
Administrasjonssenteret i Nord-Fron er Vinstra.


== Samfunn ==
De fleste innbyggerne bor i Vinstra, Kvam, Ruste og Skåbu. Skåbu ligger 870 m.o.h. og er dermed Norges høyest beliggende bygdelag med fast bosetning.


== Geografi ==


=== Klima ===
Nord-Fron har innlandsklima med lite nedbør, kalde vintrer, varme somrer og betydelige forskjeller mellom dag- og nattetemperaturen i sommerhalvåret. Normalverdier for perioden 1961−1990 er gitt i tabellen nedenfor.

Det har blitt drevet meteorologiske målinger i regi av met.no i Nord-Fron fra 1919. Høyeste og laveste offisielt registrerte temperaturer i kommunen er henholdsvis 33,6 grader 19. juni 1970 og −35,9 grader 1. januar 1979, begge rekorder satt på Vinstra målestasjon. Dagens målestasjon ligger på Skåbu.


== Politikk ==


=== Valgkrets ===
Nord-Fron kommune er delt opp i tre stemmekretser: Vinstra, Kvam og Skåbu, som er en del av valgdistriktet Oppland.


=== Kommunestyrevalget 2019 ===


=== Kommunestyrevalget 2015 ===


== Historie ==
Kommunen ble opprettet i 1851 gjennom deling av tidligere Fron kommune til Sør- og Nord-Fron. Kommunene ble siden slått sammen fra 1966 og skilt på ny i 1977.
Nord-Fron inngikk i Oppland fylke inntil sammenslåingen med Hedmark fylke i 2020.


== Kultur ==


=== Tusenårssted ===
Vinstra skysstasjon ble i 2000 valgt som kommunens tusenårssted. Bakgrunnen for dette var at Vinstra skysstasjon, eller jernbanestasjon, som ble åpnet i 1896, er grunnlag for framveksten av Vinstra som tettsted. Vinstra er det klart viktigste tettstedet i Nord-Fron kommune og er også kommunesenter.
I 1999–2000 ble Vinstra skysstasjon fornyet gjennom et stort felles prosjekt finansiert av NSB, Jernbaneverket, Statens vegvesen, Oppland fylkeskommune og Nord-Fron kommune. Gjennom dette prosjektet ble stasjonsbygningene modernisert og utvida. Det ble samtidig lagt vekt på å ta vare på de opprinnelige byggenes arkitektoniske særpreg. Også uteområda ble vesentlig forbedret, med små parkarealer og parkeringsarealer for blant annet busser og drosjer. Det ble også reist en liten statue av Peer Gynt, som en henvisning til at Vinstra hvert år siden 1968 har vært sentrum for Peer Gynt-stevnet. Sentralt i dette arrangementet er framføringen av Ibsens Peer Gynt; vanligvis med 8–10 forestillinger. På stasjonsområdet ble det også planta et tusenårstre, en flott lønn, som i 2011 har vokst seg stor og kraftig og særlig om høsten har vakre kraftige farger til glede for fastboende og reisende med tog, buss, drosje og privatbil.
Det statlige tilskuddet til tusenårsstedet ble brukt til innkjøp av tusenårstreet og til betaling av deler av «Peer Gynt»-statuen.


=== Nord-Frons kulturpris ===
Kommunen deler hvert år ut en kulturpris til en eller flere personer som har arbeidet for å fremme kulturelle formål i Nord-Fron. Den første gangen kulturprisen ble delt ut var i 1987. Nabokommunen Sør-Fron har for øvrig en tilsvarende kulturpris.


==== Prismottagere (utvalg) ====
2017: ekteparet Jorun og Vegard Moshagen
2016: Torill Sperre
2015: de fem musikkorpsene i Nord-Fron kommune
2014: Patrick Huse
2013: Bjørn Ulekleiv
2012: Steinar Løkken
2011: Knut Sveen
2010: Hans Hysjulien
2009: Fron historielag


== Kjente personer fra Nord-Fron ==
Per Gynt, sagnomsust reinjeger fra Sødorp på 1700-tallet
Hallvard Lie (1905-1995), litteraturhistoriker, professor ved UiO (Vinstra)
Helge Stormorken (1922-2019), lege og medisinsk forsker, professor ved UiO (Kvam)
Ola O. Røssum (1926-2012), stortingsrepresentant (Sp) 1969-1981 (Kvam)
Ingar Sletten Kolloen (f. 1951), redaktør og forfatter (Kvam)
Grete Berget (1954-2017), politiker (Ap), statsråd 1991-1996  (Vinstra)
Eldar Nilsen (f. 1957), dirigent (Vinstra)
Geir Helgemo (f. 1970), profesjonell bridgespiller (Vinstra)
Kjersti Stenseng (f. 1974), organisasjonskvinne, partisekretær i Arbeiderpartiet (Kvam)
Kristian Brenden (f. 1976), skihopper (Vinstra)
Eirik Rykhus (f., 1981), telemarkskjører (Vinstra)
Sigrid Rykhus (f. 1984), telemarkskjører (Vinstra)
Kjetil Jansrud (f. 1985), alpinist (Vinstra)


== Referanser ==


== Eksterne lenker ==
(nn) Offisielt nettsted 
(en) Nord-Fron – kategori av bilder, video eller lyd på Commons 
(no) Nord-Fron i Store norske leksikon
(no) Kommunefakta Nord-Fron - Statistisk sentralbyrå
(no) Gudbrandsdalen -  visitnorway.no
(no) Historiske fotografier fra Nord-Fron 1880-1927